
Dihidropiridin származékok biomimetikus oxidatív átalakulásainak vizsgálata

Gyógyszervegyületek fejlesztése során kiemelt jelentőségű a citokróm P450 enzimcsalád által katalizált oxidációs reakció vizsgálata. Szintetikus metalloporfirinek alkalmazásával ez a folyamat jól modellezhető. Korábbi munkám során több mint 100 gyógyszerhatóanyag átalakulását vizsgáltam metalloporfirin katalizálta biomimetikus oxidációban. A biomimetikus és irodalmi in vivo metabolitprofilokat összehasonlítva választottam ki a dihidropiridin vegyületcsaládot, amit részletesebben vizsgálni kívántam.
Ehhez kiválasztottam 9 dihidropiridin alapvázzal rendelkező gyógyszerkémiai szempontból releváns vegyületet, melyeken elvégeztem a metalloporfirin katalizálta biomimetikus oxidációt. Katalizátorként mezo-tetra(para-szulfoniloxifenil) vasporfirint (FeTPPS), míg oxidálószerként terc-butil-hidroperoxidot (tBuOOH) alkalmaztam. A reakciókat a biológiai folyamatok szempontjából releváns 4 különböző pH értéken (2,7; 4,5; 6,5; 7,4) vizsgáltam. Az optimális pH meghatározása után a szakaszos biomimetikus reakciót folyamatos áramú rendszerbe integráltam. A folyamatos áramú reakciót egy 5 faktoros (hőmérséklet, térfogatáram, porfirin koncentráció, szubsztrát koncentráció, oxidálószer koncentráció) teljes kísérletterv (32 kísérlet) mentén optimalizáltam az elérhető legnagyobb konverzió érdekében, a kiválasztott 3 vegyület esetében.
A kísérletek eredményeként megállapítható, hogy a szakaszos biomimetikus rendszerben képződött metabolitok jó egyezést mutatnak szervezetben képződő metabolitokkal. A preferált oxidációs útvonal első lépése jellemzően a dihidropiridin gyűrű piridinné oxidálódása. Az áramlásos kémiai rendszer esetén az átlagos konverziót nagyban befolyásolta a dihidropiridin gyűrű szubsztituáltsága és a reakciókat vegyületenként külön-külön szükséges optimalizálni.



